El mosaic romà com a protagonista en la ‘Jornada de Patrimonio para Niños’
20 de juny 2022

![](/media/a14am31d/m2-jornada-mosaico.jpg?width=850&height=566.5333960489182)

Dissabte passat, 18 de juny, va tindre lloc la _Jornada de Patrimonio para Niños_ en la Domus Baebia de Sagunt. La jornada va estar composta per un esmorzar i el taller Mosaic Romà, on es va donar a conéixer este antic art i es va posar en pràctica amb la realització d'un xicotet mosaic compost d'irregulars tessel·les. L'activitat la va organitzar el departament d'Educació de l'Ajuntament de Sagunt i el Col·legi d'Aparelladors i Arquitectes Tècnics de València (CAATIEValència).

El taller de mosaics romans se centra en la difusió i protecció d'este patrimoni mil·lenari a través de recreacions o reproduccions de mosaics. En este sentit, es va realitzar la preparació de l'argila, motles, assecat i col·locació de tessel·les. Cada participant va realitzar un fragment de mosaic amb la tècnica tradicional de manera individual. Estes jornades van estar dirigides a fills i nets de col·legiats amb edats compreses entre els 5 i 12 anys d'edat aproximadament.

La iniciació a l'arquitectura i el patrimoni permet fer comprendre als xiquets i xiquetes les pautes i períodes que s'han succeït a través de la història de la ciutat, i el perquè de la seua forma, els seus edificis i monuments. El descobriment de l'espai construït i de les tradicions, abordat al llarg d'estes activitats, tenia l'objectiu d'estimular les i els menuts a obrir-se a la cultura de l'arquitectura compartida, permetent-los comprendre millor el marc de la seua vida.

El regidor d'Educació, José Manuel Tarazona, ha indicat que «**certament, aquesta activitat ha sigut molt enriquidora en tots els sentits. És un alegria veure com no parem com a Ciutat Educadora en l'àmbit de les disciplines clàssiques**». A més, ha agraït al Col·legi d'Arquitectura Tècnica de València i a la Domus per la «**implicació i la coordinació**». També «**des de l'Ajuntament s'ha convidat xiquets i xiquetes ucraïneses per a fer l'activitat. Tots junts, hem passat un bon matí de dissabte. Som una ciutat educadora, som una _Civitas Amabilis_**».

D'altra banda, Tarazona ha assenyalat que «**els xiquets i xiquetes i famílies que van vindre per part del Col·legi d'Arquitectura Tècnica s'ho van passar genial**». També ha agraït al seu secretari, Federico Esteve, que «**va estar al corrent de tot i va gaudir de la nostra ciutat**».

![](/media/mv0fet04/m1-jornada-mosaico.jpg?width=850&height=566.5333960489182)

*   [](http://www.facebook.com/sharer.php?u=https://aytosagunto.es/va/actualitat/el-mosaic-roma-com-a-protagonista-en-la-jornada-de-patrimonio-para-ninos/ "Facebook")
*   [](http://twitter.com/share?url=https://aytosagunto.es/va/actualitat/el-mosaic-roma-com-a-protagonista-en-la-jornada-de-patrimonio-para-ninos/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-mosaic-roma-com-a-protagonista-en-la-jornada-de-patrimonio-para-ninos/ "Linked In")
*   [](mailto:?body=https://aytosagunto.es/va/actualitat/el-mosaic-roma-com-a-protagonista-en-la-jornada-de-patrimonio-para-ninos/)